b'\n_START_ARTICLE_\nBabilonski stolp\n_START_PARAGRAPH_\nBabilonski stolp bi naj bila znamenita stavba v anti\xc4\x8dnem mestu Babilon. Njegova zgodba je opisana v Svetem pismu._NEWLINE_Kot navedeno v knjigi Geneze 11:1-9, naj bi \xc5\xa1lo za mit o izvoru razli\xc4\x8dnih jezikov oz. narodnosti.\n_START_SECTION_\nBabilon\n_START_PARAGRAPH_\nBabilon je bilo anti\xc4\x8dno mesto ob reki Evfrat v Mezopotamiji (dana\xc5\xa1nje ozemlje Iraka). Prvi\xc4\x8d je bilo omenjeno v 24. stoletju pr. \xc5\xa1t. Bilo je dokaj nepomembno, vse dokler ni postalo glavno mesto Hamurabijevega cesarstva. Takrat sta mo\xc4\x8d mesta in \xc5\xa1tevilo prebivalcev mo\xc4\x8dno narasla. Babilon je postal prestolnica Babilonije, a je kasneje padel pod vladavino Asirije. Mesto je do\xc5\xbeivelo najve\xc4\x8dji razcvet po letu 605 pr. \xc5\xa1t. med vladavino Nebukadnezarja II.. Ta je zgradil I\xc5\xa1tarina vrata,  vise\xc4\x8de vrtove Babilona, ki so danes uvr\xc5\xa1\xc4\x8deni med eno izmed sedmih \xc4\x8dudes anti\xc4\x8dnega sveta, in obnovil tempeljski kompleks, ki bi lahko bil zgodovinska podlaga babilonskega stolpa, ki ga omenja Sveto pismo.\n_START_SECTION_\nPlo\xc5\xa1\xc4\x8da babilonskega stolpa\n_START_PARAGRAPH_\nLeta 2011 so odkrili spomenik oziroma stelo iz 604\xe2\x80\x93562 pr. \xc5\xa1t., ki je najstarej\xc5\xa1a upodobitev babilonskega stolpa. Slika, vrezana v \xc4\x8drni kamen, je dobila ime Plo\xc5\xa1\xc4\x8da babilonskega stolpa. Na njej je ob stolpu upodobljen kralj Nebukadnezar II. Nosi koni\xc4\x8dasto kraljevsko pokrivalo, v levi roki ima \xc5\xbeezlo, v desni pa zvitek z na\xc4\x8drti za gradnjo slavnega stolpa. To je \xc4\x8detrta odkrita upodobitev Nebukadnezarja II. Druge so na prostem, izklesane v skale v Libanonu in v precej slabem stanju. Babilonski stolp je prikazan od spredaj. Vidnih je vseh sedem stopnic in skica tlorisa pritli\xc4\x8dnega nadstropja, ki razkriva razporeditev sob. Osnovna stranica stolpa je merila ve\xc4\x8d kot 8000 m\xc2\xb2, visok je bil 90 m. Da ni o motivu nikakr\xc5\xa1nega dvoma, poskrbi napis, ki ozna\xc4\x8di "veliki babilonski zigurat".'